text: DF’er: Jeg er ikke en hopper – jeg blev skubbet ud
  27 november 2017 kl. 09.51
  Under en uge efter valget har Fredericias byrådsmedlem Karsten Byrgesen som den første i landet forladt sit parti. 
  Karsten Byrgesen blev for under en uge siden valgt ind i Fredericia Byråd for Dansk Folkeparti. Men selvom han var partiets spidskandidat, fik han under halvt så mange stemmer som partifælle Susanne Eilersen. Hun er derfor nu gruppeformand for Dansk Folkeparti i byrådet. 
  Det fik Eilersen til offentligt at kalde Karsten Byrgesen for en fiasko som spidskandidat umiddelbart efter valget.
  - Den slags offentlig tilsmudsning var dråben, der fik bægeret til at flyde over, siger Karsten Byrgesen til TV SYD.
  Derfor besluttede han søndag at trække sig fra Dansk Folkeparti, og han bliver dermed den første kommunalpolitiker, der forlader sit parti efter det nyligt overståede valg.
  Karsten Byrgesen, medlem af Fredericia Byråd: "Jeg mener ikke selv, jeg hopper. Jeg blev skubbet ud over kanten og havde ikke noget valg."
  - Det er jeg rigtig ærgerlig over, men jeg kommer ikke til at skuffe dem, der har stemt på mig. Jeg holder fast i mine holdninger og vil fortsat kæmpe for mine mærkesager.
  Men Karsten Byrgesen bryder sig ikke om at blive kaldt en ’hopper’.
  - Jeg mener ikke selv, jeg hopper. Jeg blev skubbet ud over kanten og havde ikke noget valg. Jeg har ikke forladt partiet for et bedre tilbud eller lignende. Jeg kan bare ikke arbejde de næste fire år med en chef, der offentligt har kaldt mig en fiasko.
  Karsten Byrgesen overvejer lige nu, om han skal være løsgænger, eller om han skal samarbejde med et andet parti. Han vil dog ikke afsløre, hvilke partier han har i søgelyset.
  Flere intriger gik forud for exit
  Spliden mellem DF’erne i Fredericia er ikke ny. Siden foråret har der været kold luft mellem medlemmerne af partiet. Her blev Karsten Byrgesen nemlig valgt som spidskandidat - foran Susanne Eilersen og byrådsmedlem Inger Nielsen. 
  Siden har partiet været delt op i to grupperinger og været præget af intriger, personlige angreb og en ekskludering.
  - Det er kulminationen på otte måneders uro i gruppen, siger Bent Troelsen til TV SYD.
  Han bakker Karsten Byrgesen op og valgte at tage samme skridt som sin partifælle og forlod også DF søndag.
  - Jeg ville have Susanne Eilersen til at give Byrgesen en undskyldning. Det skete ikke, og jeg kan ikke længere se mig i partiet, siger han.  
  Se mere på TVSYD i nyhederne kl. 19.30.
  